Diari Oficial de la Generalitat Valenciana


Sumari del DOGV 6756, del 18-04-2012 (2012/2960)

Notificació de la sentència dictada en el juí ordinari número 601/2007.
-----------------------------------------------------------------------

### Dades del document

Número de DOGV
:   6756

Data del DOGV
:   18-04-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2012/2960


Organisme emissor
:   Jutjat de Primera Instància Número 11 de València

Tipus de document
:   Edicte

Notificació de la sentència dictada en el juí ordinari número 601/2007. [2012/2960]  
Procediment ordinari 000601/2007-1  
De: Consorci Compensació d'Assegurances.   
Contra: Juan Antonio Ródenas Arnau i Juan Pedro Gómez Ferrer.   
En este procediment seguit a instàncies del Consorci de Compensació d'Assegurances contra Juan Antonio Ródenas Arnau i Juan Pedro Gómez Ferrer s'ha dictat la sentència que, literalment, diu el següent:   
  
«Sentència 198/2008   
València, 6 d'octubre de 2008  
Jutgessa: Isabel Tena Franco.  
Procediment: juí ordinari 601/2007.  
Demandant: Consorci de Compensació d'Assegurances.  
Lletrat de l'Estat.  
Demandats: Juan Antonio Ródenas Arnau i Juan Pedro Gómez Ferrer.  
Rebels.  
Objecte del juí: reclamació d'una quantitat.  
Fets   
Primer. El Consorci de Compensació d'Assegurances va presentar el 10 de maig de 2007 una demanda de juí ordinari contra Juan A. Ródenas Arnau i Juan P. Gómez Ferrer, la qual va ser admesa per la Interlocutòria de 25 de maig de 2007. En l'esmentada demanda s'exercix una acció de repetició contra la part demandada. Es demana el pronunciament d'una sentència que estime íntegrament la demanda i condemne solidàriament la part demandada a pagar a la part actora la suma de 101.000,51 € i els interessos, amb la imposició de les costes processals.   
Segon. Una vegada admesa la demanda i citats els demandats, van deixar transcórrer el termini legal sense personar-se ni contestar la demanda, i en conseqüència van ser declarats en rebel·lia. Després de ser citades les parts a l'audiència prèvia, va comparéixer només la part actora i va ser proposada i admesa la part documental, la qual es dóna per reproduïda amb els documents aportats a la demanda, i amb això van quedar les actuacions concluses per a sentència sense necessitat de juí.   
Fonaments de dret   
Primer. Pretensions de les parts  
La part actora exercix contra la demandada una acció de repetició. Al·lega que, després de dictar-se la interlocutòria de sobreseïment en el juí de faltes 613/2002 del Jutjat d'Instrucció 8 de València, es va dictar una interlocutòria de quantia màxima, en data 30 de novembre de 2004, a favor d'Ángel Municio Becerra i en contra del Consorci de Compensació d'Assegurances com a conseqüència de l'accident de circulació succeït el 15 d'abril de 2002 a València, a la plaça de l'Ajuntament, entre el turisme matrícula V-5674-GU, conduït per Juan P. Gómez Ferrer, amb l'autorització del seu propietari Juan A. Ródenas Arnau, sense assegurança obligatòria de responsabilitat civil, i el ciclomotor matrícula C-2407-BCW, conduït pel seu propietari Ángel Municio Becerra. Una vegada despatxada la seua execució en la via civil a instàncies d'Ángel Municio Becerra contra el consorci esmentat en les actuacions d'execució judicial 29/2005 del Jutjat de Primera Instància 16 de València, i com que el consorci s'hi va oposar, es va dictar, finalment, la Interlocutòria de data 13 de juliol de 2005 per la qual es desestimava l'oposició i s'ordenava que l'execució seguira avant contra el dit consorci per la suma esmentada de 101.000,51 euros, la qual va ser pagada per l'organisme esmentat a Ángel Municio Becerra i és reclamada en estes actuacions als demandats.  
La part demandada va deixar transcórrer el termini legal sense personar-se ni contestar la demanda, i en conseqüència van ser declarats en rebel·lia.  
Segon. Qüestió controvertida  
Vistes les postures de les parts, la resolució d'este procediment ha de determinar si es donen els requisits perquè prospere l'acció de repetició exercida.  
Tercer. Motivació probatòria  
Al meu parer, la qüestió objecte d'este litigi ha de resoldre's en sentit afirmatiu, per considerar que l'actora ha acreditat els fets en els quals fonamenta la seua pretensió. En especial, he de destacar la documental aportada a la demanda, la qual, pel fet de no haver sigut impugnada, produïx el valor de prova plena en contra de la part a qui perjudica, segons establix l'article 326, en relació amb l'article 319 de la Llei d'Enjudiciament Civil.  
A més a més, la part demandada no va comparéixer al juí per a oposar-se, si pertoca, a la pretensió i provar el fet impeditiu, obstatiu o excloent de la legitimitat d'aquella.   
Quart. Conseqüència jurídica  
Al meu entendre, pesava sobre la part actora, en aplicació del que preceptua l'article 217 de la Llei d'Enjudiciament Civil, acreditar els fets constitutius de la pretensió exercida.   
Una vegada acreditats els dits fets segons el que s'ha exposat en l'anterior fonament i en aplicació del que establix l'article 11 i concordants de Reial Decret Legislatiu 8/2004, de 29 d'octubre, pel qual s'aprova el text refós de la Llei sobre Responsabilitat Civil i Assegurança en la Circulació de Vehicles de Motor, és procedent dictar una sentència estimatòria de la pretensió actora en tots els seus punts.   
Reial Decret Legislatiu 8/2004, de 29 d'octubre, pel qual s'aprova el text refós de la Llei sobre Responsabilitat Civil i Assegurança en la Circulació de Vehicles de Motor.   
Article 11. Funcions del Consorci de Compensació d'Assegurances  
1. Correspon al Consorci de Compensació d'Assegurances, dins de l'àmbit territorial i fins al límit quantitatiu de l'assegurança obligatòria:  
/?/  
b) Indemnitzar els danys a les persones i els béns, ocasionats amb un vehicle que tinga el seu estacionament habitual a Espanya, així com els ocasionats dins del territori espanyol a persones amb residència habitual a Espanya o als béns de la seua propietat situats a Espanya amb un vehicle amb estacionament habitual en un tercer país no firmant de l'acord entre les oficines nacionals d'assegurances dels estats membres de l'espai econòmic i d'altres estats associats, en ambdós casos quan este vehicle no estiga assegurat.   
3. El perjudicat tindrà una acció directa contra el Consorci de Compensació d'Assegurances en els casos assenyalats en este article i este podrà repetir en els supòsits definits en l'article 10, així com contra el propietari i el responsable de l'accident quan es tracte d'un vehicle no assegurat, o contra els autors, còmplices o encobridors del robatori del vehicle causant del sinistre, així com contra el responsable de l'accident que va conéixer de la sostracció d'aquell.  
Quint. Costes  
D'acord amb l'article 394 de la Llei d'Enjudiciament Civil, "en els processos declaratius, les costes de la primera instància s'imposaran a la part que haja vist rebutjades totes les seues pretensions. Atés que hi ha una estimació de la demanda, és procedent imposar les costes a la part demandada.   
Dispositiva   
Estime la demanda presentada pel Consorci de Compensació d'Assegurances contra Juan A. Ródenas Arnau i Juan P. Gómez Ferrer, rebels, i condemne solidàriament Juan A. Ródenas Arnau i Juan P. Gómez Ferrer a pagar a la part actora la suma de 101.000,51 euros i els interessos legals.  
Respecte de les costes, és procedent imposar-les a la part demandada.   
Comuniqueu esta resolució a les parts i feu-los saber que no és ferma i que s'hi pot interposar un recurs d'apel·lació en el termini de cinc dies, davant d'este Jutjat, el qual haurà de ser substanciat i resolt per l'Audiència Provincial de València, d'acord amb el que disposen els articles 455 i següents de Llei d'Enjudiciament Civil.   
  
Ho pronuncie, mane i firme».   
I atés que el demandat, Juan Antonio Ródenas Arnau, es troba en parador ignorat, expedisc este edicte a fi que li valga de notificació de forma deguda.   
  
València, 10 de gener de 2012.- La secretària judicial: Inmaculada Ripollés Martínez.